MRK begin ondersoek na MngxitamaAndile Mngxitama het op ’n nuuskonferensie gesê hulle berei mense voor om plase te beset. Skermgreep: Twitter Die Menseregtekommissie (MRK) sê hy tref voorbereidings om met sy ondersoek na uitlatings deur die president van Black First Land First (BLF) te begin. Die MRK het talle klagte ontvang ná Andile Mngxitama se toespraak op 8 Desember in die Ikageng-stadion in Potchefstroom tydens die verkiesingsbekendstelling van BLF. “Die kommissie het ook ŉ video van die saamtrek gekyk waarin mnr. Mngxitama vir die gehoor sê hulle sal wit mense doodmaak,” het die MRK Woensdagoggend gesê. Hy belowe BLF sal “hul vroue doodmaak, ons sal hul kinders doodmaak, ons sal hul honde doodmaak, ons sal hul katte doodmaak, ons sal enigiets doodmaak wat ons aantref …” Die MRK is besig om die klagte teen Mngxitama te registreer ingevolge sy klagtehanteringsproses sodat hy ondersoek daarna kan instel of menseregte geskend is of nie en watter stappe gedoen moet word. Dr. Pieter Groenewald, VF Plus-leier, het Dinsdagoggend ŉ klag teen Mngxitama by die Potchefstroomse polisiestasie ingedien, terwyl AfriForum sy regspan opdrag gegee het om hofstukke op te stel om Mngxitama by die gelykheidshof van haatspraak aan te kla. Andile Mngxitama. Foto: Skermskoot/kykNET-video Die DA het hom by die MRK en die gelykheidshof verkla ingevolge die Wet op die Bevordering van Gelykheid en Voorkoming van Onregverdige Diskriminasie. Cope het ook saam met die organisasie ToekomsVonk ŉ klag van haatspraak teen hom aanhangig gemaak. Mngxitama het intussen Dinsdag op ŉ nuuskonferensie wat hy belê het om oor die toespraak in Potchefstroom te praat, gesê BLF is besig om plase te identifiseer en mense voor te berei om dit te beset. Wit mense probeer BLF “demoniseer” om ander wit mense bang te maak. “Daar is begunstigdes wat na daardie plase gaan trek. Sodra grondonteiening moontlik is, gaan ons dié proses ontketen waar ons die plase self vat, maar ons gaan nie vir julle sê waar nie, anders sal die polisie oral wees.” Hy meen daar is ŉ doelbewuste poging van wit mense om BLF “meer te demoniseer” om ander wit mense bang te maak sodat hulle geld aan AfriForum sal skenk en vir die DA sal stem, maar hy sê BLF weier om sy boodskap makker te maak sodat hulle aan aanstaande jaar se verkiesing mag deelneem. Volgens Mngxitama is hul vernaamste strewe om radikale ekonomiese transformasie in die parlement te bevorder nadat die ANC dié beleid laat vaar het. Dié transformasie sal bestaan uit grondonteiening, die nasionalisering van die Reserwebank, die oprigting van ŉ volksbank, gratis onderwys en ŉ minimumloon gelykstaande aan dít waarvoor die werkers van Marikana gesterf het, naamlik R12 500 per maand. “So, ons gaan parlement toe om die ANC aan sy eie agenda te herinner wat hy laat vaar het omdat hy deur ‘witmonopoliekapitaal’ gekaap is.”